text: Soloulykke koster mand livet i Sønderjylland
  10 maj 2013 kl. 15.23
  En 59-årig mand blev slynget ud af bilen og dræbt, da han kørte i grøften ved Skærbæk.
  En soloulykke har fredag eftermiddag kostet en 59-årig mand fra Skærbæk-egnen livet.
  Ulykken skete på Ullerupvej i Skærbæk i Sønderjylland.
  - Her kører han af ukendte årsager i grøften, fortæller vagtchefen ved Syd- og Sønderjyllands Politi, Erik Lindholdt.
  - Ved ulykken bliver han kastet ud af bilen og kommer i klemme under den, fortsætter vagtchefen.
  En lægeambulance blev tilkaldt til ulykkesstedet, men den 59-årige var død, før ambulancen nåede frem.
  En bilinspektør skal nu undersøge ulykken i et forsøg på at finde frem til, hvad der gik galt.
  - Men der er ikke mistanke om spritkørsel, understreger vagtchefen.
  De pårørende til den 59-årige er underrettet om ulykken.
  